**Mesud Hafizović** (Srebrenica, 1947. − Sarajevo, 26. maja 2001.), bosanskohercegovački je lingvista, naučnik i prevoditelj bošnjačkog porijekla. Predmet njegovog naučnog interesa bila je islamistika i arapska lingvistika. Sestrić je Ahmedu Smajloviću.

Biografija
----------

Mesud Hafizović je rođen u Potočarima pokraj Srebrenice 1947. godine. Osnovnu školu završio je u rodnom mjestu i Bratuncu, a srednju Gazi Husrev-begovu medresu, u Sarajevu 1968. godine. Diplomirao je na Fakultetu arapskog jezika na Univerzitetu Al-Azhar u Kairu 1975. godine. Povratkom u Bosnu i Hercegovinu upisao je postdiplomski studij na Filološkom fakultetu u Beogradu. Na tom fakultetu je magistrirao na temi Lingvističko djelo Ibrahima Enisa.

Hafizović je jedno vrijeme bio imam u Bratuncu i Zagrebu. Radio je i kao prevoditelj arapskog jezika u Iraku u građevinskoj firmi Hidrogradnja iz Sarajeva. Bio je nastavnik i na Gazi Husrev-begovoj medresi u Sarajevu. Tu je predavao arapski jezik i islamsku filozofiju, zatim je prešao na Islamski teološki fakultet (danas Fakultet islamskih nauka), prvo kao asistent 1980. godine, a kasnije kao predavač na predmetu Arapski jezik. Bio je i profesor Pedagoške akademije u Mostaru.

Svoje radove objavljivao je u: Preporodu, Glasniku VIS-a, Islamskoj misli, Oslobođenju i Zborniku radova Fakulteta islamskih nauka u Sarajevu. Bio je urednik Islamske misli i član redakcije Glasnika VIS-a, Muallima i Kewsera, prvog islamskog lista za djecu.

Učestvovao je na Prvoj konferenciji o islamskom informisanju u Jakarti 1980. godine, na Seminaru imama i hatiba u Sarajevu 1980. godine, na Međunarodnoj konferenciji o islamskim manjinama u Mekki 1984. godine, na Konferenciji o izazovima u svijetu u Kairu 1993. godine, na Seminaru imama u dijaspori u Kölnu 1994. godine, na Međunarodnoj konferenciji o baštini i dijalogu u Kairu 1995. godine i na simpoziju život i djelo Huseina Đoze u Sarajevu 1997. godine.

Umro je u Sarajevu, 2001. godine. U povodu njegove smrti Nastavno-naučno vijeće Fakulteta islamskih nauka u Sarajevu održalo je vanrednu sjednicu u prostorijama Fakulteta, a zatim su profesori i studenti Fakulteta, nakon obavljene dženaze pred Begovom džamijom i ukopa na Alifakovcu, u džamiji i amfiteatru Fakulteta uz prisustvo velikog broja građana pomolili se za dušu umrlog naučnika.

Bibliografija
-------------

**Autor**

* *Lingvističko djelo Ibrahima Enisa* (Sarajevo, 1994)
* *Udžbenika arapskog jezika za I, II, III i IV razred osnovne škole (sa Omerom Nakičevićem i Jusufom Ramićem) (Sarajevo, 1995)*
* *Udžbenici arapskog jezika za VI, VII i VIII razred osnovne škole* (Sarajevo, 1998)

**Naučni radovi**

* *Predislamska proza* (Sarajevo, 1982)
* *Počeci izučavanja jezika kod Arapa* (Sarajevo, 1987)
* *Fonetske studije u ranom islamu* (Sarajevo, 1990)
* *Jugoslovenska lingvistička arabistika* (Sarajevo, 1990)
* *Arapska gramatička literatura klasničnog perioda* (Sarajevo, 1994)
* *Klasična arapska leksikografija* (Sarajevo, 1997)

**Prijevodi**

* *Vjerovanje u Boga, dž.š.* (Sarajevo, 1977)
* *Allah* (Sarajevo, 1980)
* *Ramazanski post* (Sarajevo, ?)
* *Islam u službi čovječanstva* (Sarajevo, 1982)
* *Islamska ličnost u svjetlu Kur’ana* (Sarajevo, 1982)
* *Humanost Muhammeda, a.s* (Sarajevo, 1983)
* *Fi-Zilali’l-Kur’ani* (sa Omerom Nakičevićem i Jusufom Ramićem) (Sarajevo, 1997)
* *Arapsko-islamski uticaj na evropsku renesansu* (Ahmedom Smajlovićem, Jusufom Ramićem i Sabinom Izetbegović) (Sarajevo, 1997)

Spoljašnje veze
---------------

* Mesud Hafizović